**Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320**

**e-mail: jegyzo@kerecsend.hu**

***J e g y z ő k ö n y v***

***Készült 2021. október 19-én***

***Kerecsend Község Önkormányzata Képviselő-testületének 2021. évi közmeghallgatásán***

***a Közösségi Házban***

**J E G Y Z Ő K Ö N Y V**

Készült: 2021. október 19-én Kerecsend Község Önkormányzatának éves közmeghallgatásán (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Forgácsné Román Rita alpolgármester

 Prokaj Milán képviselő

Békési Gyula képviselő

 Nagy Ferenc képviselő

Békési Eszter jegyzőkönyvvezető

8 fő helyi lakos

***NAPIREND***

1.  Beszámoló az Önkormányzat elmúlt évi munkájáról és a következő időszak terveiről

előadó: Sári László polgármester

2. Lakossági kérdések, észrevételek, javaslatok

**Sári László polgármester**

Tisztelettel köszöntök minden kedves érdeklődőt a mai közmeghallgatáson. Korábbiakban megszokott volt, hogy ezt az eseményt igyekszünk az év elején megtartani, a költségvetés elfogadása előtt, de ezt felülírta a vírushelyzet miatt bevezetett különleges jogrend és a kötelező biztonsági intézkedések okán nem lehetett a közmeghallgatást a korábban szokásos időpontban megtartani. Az elmúlt év eredményeiről, eseményeiről beszámolómat külön pontokra bontottam.

***A beszámoló mellékletként csatolva.***

*Sári László polgármester a beszámolója közben a jelenlevők véleményét kérdezi. A téma az orvosi szűrőbuszhoz kapcsolódik. Ebben az évben jöjjön, vagy csak tavasszal, mert függ az időjárástól is.*

**Barta Katalin**

Tudni kellene a lakosságnak erről, hogy van ilyen lehetőség széles körben és előzetes igényfelmérés nem lenne rossz a lakosság körében, úgy lenne rá igény. Tájékoztatni kellene a lakosságot. Tavaly voltam ezen a szűrőbuszos vizsgálaton, és az volt a baj, hogy senki nem tudott róla, olyan gyorsan történt, előtte értesíteni kellene a lakosságot. Egy igényfelmérés mindenképp kellene, mint ahogy Elekné Katáék a Máltán keresztül az oltással kapcsolatos igényeket felmérik. Lehetne regisztrálni és látni, hogy igen várhatóan lesz annyi létszám, amiért érdemes ide elindulni annak a busznak.

**Sári László polgármester**

A lakosság minden esetben tájékoztatásra kerül, minden lakóházhoz eljuttatunk szórólapot. Nagyon nehéz sok esetben, mert rendkívül kevés az idő és gyorsan kell cselekedni. Erre a lehetőségre is a mai nap jött a tájékoztatás, hogy a november 6-i, vagy azt követő héten legyen. Rendkívül kevés az idő a felmérésre, mert függ az időjárástól is, és biztos vagyok benne, hogy munkanapra is esik, így igénybe venni is nehéz a szűrőbusz lehetőségét, de a lakosság minden esetben értesül róla.

**Barta Katalin**

Jó kommunikációra lenne szükség. Nekem az az észrevételem, hogy mivel az orvosi alapellátás ilyen kérdéses – fogalmazzunk finoman – hogy egy beutaló megírása is körülményes, igaz itt van az asszisztens Zsuzsika, aki mindenben segít, de biztos lenne a lakosság részéről igény szűrővizsgálatra, ha az jól kommunikált lenne. Ehhez segítségül szolgálhatna az orvos is, hogy a rendelőben jelezhetné, hogy szűrőbusz érkezik, elvégeznek bizonyos szűrővizsgálatokat és nem kell Egerbe menni, vagy kinek hova, vegyék igénybe a szűrőbuszt. Együtt kellene működni az alapellátásban dolgozókkal, akár a védőnőkkel is, hogy legyen benne a köztudatba, mert így elmegy néhány érdeklődő, de nem lesz így sikeres. Rendben, ha kevés az idő, akkor legyen februárban, bár az időjárás akkor sem lesz jobb. Az idő meg telik, az egészségügyi ellátás - rendszer meg olyan amilyen. Nekem ezzel kapcsolatban ez a véleményem.

**Sári László polgármester**

Köszönöm, ez lenne az optimális.

*Sári László polgármester ezt követően ismertette a beszámolójából még hátrelévő részét.*

**Kőrösi Csaba**

Köszönöm szépen a lehetőséget. Szeretném elmondani a véleményem a közbiztonsággal kapcsolatban. Azt tapasztalom, hogy egyre kevesebb a rendőr a településen. Nagy Ferenccel együtt tapasztaljuk, hogy a kiérkező rendőr nem kommunikál a polgárőrökkel és ez független attól, hogy a kiérkező rendőr idegen-e vagy sem. Ha egy hónapban 20 szolgálatunk van, ezt minden szolgálatnál tapasztaljuk. Próbálunk kezdeményezni, hogy felvegyük vele a kapcsolatot, de sikertelenül, elindul, és nem vesz tudomást rólunk. Miki kollégám is meg tudja mondani, hogy egy 3 héttel ezelőtt is azt tapasztaltuk, hogy kiérkezett két rendőr és nem kommunikált velünk, ezt valahogy orvosolni kellene. A médiában mindenhol úgy közlik, hogy milyen jó a rendőrség és a polgárőrség kapcsolata. Sajnos én azt tapasztalom, hogy itt nálunk ez nincs meg. A körzeti megbízottak közül Attila tartja velünk a kapcsolatot. Mi nyitottak vagyunk rá, hogy leüljünk és beszéljük meg a problémákat. Ha velünk van probléma, akkor igyekszünk orvosolni, ha velük, akkor nekik kell javítani ezen a helyzeten.

A másik problémám, amit már az előző testületnél is jeleztem, és több utcabelivel is beszéltünk már erről, hogy a Demjéni úton kétszeresére nőtt a forgalom, és ez már lassan tűrhetetlen ez az állapot, hogy már a saját udvarunkról is alig tudunk kiállni, arról nem is beszélve, hogy a házak egyre jobban amortizálódnak lefelé. A ház előtt nem is lehet szinte parkolni, mert félő, hogy a többtonnás kamion elsodorja az autót. Hallottam olyanról, hogy a hatóság véleménye szerint nem indokolt a lassító sziget, azt tudom tanácsolni, hogy az a személy, aki így nyilatkozott, költözzön ebbe az utcába és tapasztalja meg, hogy napról napra mit élünk mi itt át. Korábban tapasztaltam, mikor polgárőr autóval egyéb ok miatt hazamentünk, akkor betartották a sebességet, de hónapok óta nem látom a traffipaxot sem a Demjéni útnál. Ezt kellene szorgalmazni, hogy többször lássanak el szolgálatot, vagy legyen terelősziget a falu végén, ami lassítja a forgalmat, mely egyre komolyabb bajok lesznek belőle, nagyon sok ház megy tönkre, szinte remeg az utcafront, mikor elmegy az a többtonnás kamion. Nem értem az illetékes hatóságot, hogy nem indokolja semmi, pedig volna rá igény szerintem.

Még egy mondandóm van azzal kapcsolatban, hogy ha közterületről van szó, akkor az önkormányzat miért nem szólítja fel azokat, akik köveket raknak ki a ház elé. Ezek a többkilós kövek az útpadka mentén veszélyeztetik a közlekedést, véleményem szerint. A Bereksori úton, a Vitéz úton is tapasztalható, pedig közterület és balesetveszélyes, mert tönkre mehet az autó, vagy elütnek valakit, mert ki van rakva a kő és nem tudják kikerülni.

Utolsó pont, amiről szeretnék beszélni, az a felénk zajló drogprobléma. Kik figyelik az új telepített kamerákat? Azért kérdezem, mert szinte minden este, ahogy sötétedik, minden alkalommal megjelenik az a 4-5 fő, akik várják az anyagot és különböző időpontokban megjelenik 3 különböző típusú autó rendszám nélkül és vagy Demjén felé megy, vagy visszafordul a falu felé. Úgy gondolom, ha többször lenne ellenőrizve a kamera, akkor el lehetne kapni ezt a 4-5 embert, mert ez az eset már szinte napi szintű és több, mint két hónapja tart. Ennyit szerettem volna, köszönöm szépen.

**Sári László polgármester**

Köszönöm. Visszafelé szeretném megválaszolni a kérdéseket. Ebben az esetben már névre szóló bejelentések vannak, akár azoktól is, akik azon az útszakaszon közlekednek, vagy a település más pontján is. Az a baj ezzel, hogy mindig az a válasz, hogy már történik valamilyen operatív vizsgálat az ügyben, de még nincs eredmény, és ez legalább 5 éve húzódik. Igazán hathatós intézkedés legalább 4-5 éve történt, amikor tényleges rajtaütés és tettenérés történt. Rossz ezt így kimondani, és minden fórumon elmondjuk, nem csak én, hogy vannak olyan felelős szülők, lakosok, akik név szerint le is adják, amit én jelentek is a rendőrség felé, vagy kihívom őket., de egész egyszerűen nem történik semmi. A kamera esetében, ha az adott időszakban történik valami, akkor a kamera felvétele teljes mértékben rendelkezésre áll. Mi ezeket a felvételeket saját eljárásainknál nem tudjuk felhasználni, rendőrség, nyomozóhatóság igen. November 9-én lesz egy egyeztető fórum, közbiztonsági témában, én ott ezeket a problémákat fel fogom olvasni. Közel vagyunk ahhoz, hogy el kellene fogadnunk a közbiztonsági beszámolót a rendőrség részéről és egyszerűen nem tudom milyen tevékenységet végeztek az elmúlt évben. Akkor nagyon sok feladat hárult rájuk, mikor küldték őket ellenőrizni a karantén időszak alatt, de olyan tényleges feladatot, ami a közbiztonság javulását biztosítaná … és az itt töltött órák számát is kevésnek találom. A Demjéni út esetében a Közlekedéstudományi Intézetnek minden évben szokott lenni egyeztető fóruma, ahol minden alkalommal elmondom, és igen, a legutolsó levelükben valóban az szerepelt, hogy az út minősége és vonalvezetése nem indokolja a sebességkorlátozás bevezetését. Ennek kapcsán holnap írok ismét egy levelet. A közterületi problémákkal kapcsolatban kell a terepbejárás az említett utakon. Tényleg megtettem mindent, amit lehet, ha nem mertek itt a faluban találkozni a rendőrrel, akkor elvittem ezeket a személyeket, hogy vallomást tudjanak tenni, egyeztettünk a rendőrökkel is, de megmondom őszintén, nem látom, hogy bármilyen nyomozás, operatív munka zajlana. A mai technikai módszerekkel, egy telefonlehallgatással, úgy gondolom, három mondattal meg lehetne oldani, de ebben én is csalódott vagyok és november 9-én szóvá is fogom tenni.

**Kőrösi Csaba**

A szakemberek részéről meg lehet nézni a forgalmat a nap bármely szakában, úgy gondolom, a lakók is partnerek benne, ha szükséges aláírást is gyűjtünk. Mert lassan valóban tarthatatlan, hogy a többtonnás kamion alatt remeg a járda és akár gyorsabban is közlekednek, mint a személyautók.

**Sári László polgármester**

Van-e további kérdés, észrevétel?

**Barta Katalin**

Én az orvosi helyzetről szeretnék kérdezni. Nagyon felemás és lezáratlan, megoldatlan helyzetnek érzem. Én nem tudom milyen engedélyekre vár a doktor, volt-e neki engedélye? Ha nincs praxisengedélye, hivatalból hogy rendelhet? Nem értem ezt a helyzetet, és nem akarok ellenséges lenni, mert annak idején én írtam róla egy méltató cikket, hogy van orvosa a falunak. Sajnos nagyon nagy csalódás a doktor, noha mondja, hogy mennyien aláírást gyűjtenek az érdekében, közben egy másik beszámolójában szellemi fogyatékosnak minősíti a lakosság 80%-át. Nem tudni mit akar, mi lesz? Legyenek legalább időpontok rögzítve, hogy igenis legyen beszámolási kötelezettsége, nézzen szembe a lakossággal, a képviselőtestülettel ezen a fórumon. Kétszer lett elhalasztva a beszámolás, levelet ír, amit nem lehet értelmezni, hogy felmond-e vagy nem, és igazat adok Békési Gyula képviselőnek, hogy öntsünk már tiszta vizet a pohárba. Értem, hogy megoldás az, hogy vigye el a kártyáját, akinek nem tetszik, de hova vigye el a 80 év feletti, idős, egyedülálló? Hova vigyem a 87 éves beteg édesanyám kártyáját, mikor ebben a faluban élünk és megillet minket legalább egy alap orvosi ellátás. A kommunikáció kimerül abban, hogy az orvos a pandémia kellős közepén Messenger üzeneteket küldözget, hogy nincs vírus, ez nem egy felelős hozzáállás. Minimális határidőket kellene kikötni a számára és beszámolási kötelezettséget. Amit a múltkor a testület elé küldött levelet, az minden volt csak nem beszámoló. Számoljon be a lakosság egészségi állapotáról, helyzetéről a kártyák számáról, céljairól, jelenlegi helyzetéről. Álljon szembe a lakossággal, mindenhonnan azt hallom és tapasztaltam is, hogy nem találkozik a betegekkel. Annyiból áll a rendelés, hogy van egy szorgalmas, lelkiismeretes asszisztens, aki csinál mindent, a doktor úr lepecsételi és továbbhajt. Ne maradjon már így a lakosság, még akkor is, ha mindenkinek jogában áll elvinni a kártyát. Ennyi szerettem volna mondani.

**Sári László polgármester**

Az első pár mondatra válaszul; a doktor úr betöltheti a praxist, elláthatja az orvosi tevékenységet nem az engedélyekkel van baj.

**Barta Katalin**

Mi hiányzik neki?

**Sári László polgármester**

Az az igazolás, amelyben az OKFŐ osztályvezetője lenyilatkozza, hogy ő praxis nélküli és jogosult arra, hogy az orvos nélküli településen praxis letelepedési támogatáshoz jusson.

**Barta Katalin**

Ez mióta zajlik?

**Sári László polgármester**

Legalább egy fél éve zajlik.

**Barta Katalin**

Mi az oka, hogy nem érkezett onnan hivatalos válasz az önkormányzat részére, aki szerződéses partnere a jelenlegi háziorvosnak. Hogy van az, hogy ennyi idő alatt nem érkezett kézzel fogható, érdemi válasz sem? Az országgyűlési képviselő ismeri ezt a helyzete? A leendő aspiráns ismeri?

**Sári László polgármester**

Igen, ismerik a helyzetet.

**Barta Katalin**

Nyitrai Zsolt ismeri ezt a problémát?

**Sári László polgármester**

Igen.

**Barta Katalin**

Mit mondanak erre a helyzetre? Azt mondták segíteni fognak?

**Sári László polgármester**

Eltérő a vélemény. Nyitrai Zsolt képviselő úr próbált és segített is az elmúlt hétvégén.

**Barta Katalin**

Miben segített?

**Sári László polgármester**

Abban, hogy megszülessen ez a válasz, hogy miért lett elutasítva a kérelme erre vonatkozóan.

**Barta Katalin**

Gyakorlatilag fenn van tartva a státusza. Nem pályázatható addig az orvosi ellátás amíg ő névleg itt van.

**Sári László polgármester**

Pályázható, mert ő helyettesítő.

**Barta Katalin**

Azt gondolom, hogy addig, amíg ő azt mondja, hogy márpedig ő itt fog maradni, annak ellenére, hogy a testületnek azt a levelet írta, hogy nem marad itt. Nem tudom, egyféle nyelvet kellene beszélni, amit ért a lakosság, amit ért doktor úr, amit ért a testület, mindenki. Ha Pajtók Gábor így vélekedik, akkor segítsen, merítsünk hálót, hogy akkor ilyen lehetőségekkel mégiscsak lenne aspiráns a faluban. De addig, amíg az az állapot fennáll, hogy nem tudjuk, mit akar, addig nincs tiszta helyzet. Addig ide nincs értelmes ember, aki orvosként azt mondaná oké, jövök, körülnézek mi van itt, és itt ül egy orvos, aki nincs is, hát akkor hova jöjjek?

**Sári László polgármester**

Ezzel nem értek egyet, mert a kialakult procedúra mellett egyfajta merítés zajlik, és a lehetséges jelentkező nem attól ijed meg, hogy itt van egy orvos, aki helyettesít, hanem a helyi állapotoktól.

**Barta Katalin**

Mi van a praxis közösségekkel, amiknek fel kell állniuk január 1-től, törvény írja elő.

**Sári László polgármester**

Pont emiatt kíváncsian várom a fejleményeket és nem is biztos, hogy szerencsétlen ez a helyzet, hogy ez eddig elhúzódott, mert úgy gondolom, itt nagyon sok változás történet, történni fog, pl.: 1000 fő alatti lélekszámú településen önálló szolgáltatás nem is működhet.

**Barta Katalin**

Ebben a helyzetben már Pavel doktornak is nyilatkoznia kellett volna, hogy ezt a praxisközösséget Kerecsend viszonylatában hogy képzeli el? Milyen településekkel? Kikkel csatlakozna? Ki állna vele szóba? Ki helyettesítené? Melyik az a 4-5 település, akikkel párbeszédet lehetne kezdeményezni?

**Sári László polgármester**

Ebben az esetben az sem egyértelmű, hogy területileg lesz majd behatárolva, vagy önálló közösséget hozhatnak majd létre, mert mind a két dologról szó van. Hasonlóan alakul-e ennek az elbírálásnak a menete, mint ahogy az önkormányzati törvényben le van írva, hogy közös önkormányzati hivatalt milyen módon lehet működtetni, vagy pedig önállóan praxis tulajdonosú orvosok társulhatnak-e.

**Barta Katalin**

A háziorvosoknak már nyilatkozni kellet, hogy milyen formában kívánnak január 1-től tovább működni a környező településekkel. Nem tudom, hol tartunk ebben az ügyben? Jó lenne tudni, hogy akkor kölcsönösen számíthatunk-e a demjéni, kápolnai, füzesabonyi rendelők orvosaira, mert általában úgy szerveződtek ezek a közösségek, hogy a környék orvosai álltak össze.

**Sári László polgármester**

Ebben a témában azt tudom mondani, amit doktor úr nyilatkozott, hogy már megvan a kialakult közösség, melyben Kerecsend is helyet kap. Én annyit tudok tenni, hogy ezt holnap leíratom vele.

**Barta Katalin**

Ha már legalább azt tudnánk, hogy január 1-től a három lehetőségből milyen formában működne tovább, már azzal beljebb vagyunk, hogy legalább lássuk, hogy van, aki társul vele erre a feladatra. Legyen szíves írásban tájékoztassa az önkormányzat vezetését, hogy milyen formában fog megvalósulni január 1-től.

**Antal Miklós**

Ha 8 órára van a rendelés kiírva, akkor ne délben telefonáljon, hogy nem jön. December óta járok hozzá és eddig mindig csak telefonon mondott mindent. Két hete műtöttek meg, már bementem hozzá, hogy valamit tegyen már. Nem járja, hogy ott ülök több órát és telefonál, hogy nem jön.

**Sári László polgármester**

Napi szinten érkezik ilyen jellegű panasz.

**Antal Miklós**

Akkor mire veszi fel a fizetését?

**Barta Katalin**

Sajnos kevesen vagyunk, én jeleztem embereknek, hogy lesz ilyen fórum jöjjenek, mondják el a panaszaikat. Én tavasszal készítettem egy írásos feljegyzést, amit eljuttattam a felügyeleti szerveknek, pontokba szedtem mik voltak a problémáim. Ebből annyi valósult meg, hogy az oltások fel lettek rögzítve, megtekinthetőek a betegadatok az EESZT rendszerben és megkaptuk a védettségi kártyát. Az országban mindenki kapott, egyedül mi nem. De az önkormányzat a felügyeleti szerveknek jelezte-e már, hogy itt hiányosságok vannak? Olyan hiányosságok, mint pl. a rendelési idő. Akkor ne legyen kiírva, semmilyen időpont. Legyen kiírva, hogy rendelési idő akkor lesz majd, amikor a doktor úr ráér és mindenki ehhez igazodik, és akkor tényleg megmozdul a falu és tényleg mindenki elviszi a kártyáját, aki még járni képes, aki meg nem az forduljon föl, nagyjából ez a helyzet, vagy messengeren lehet üzengeti, hogy 40 fokos a gyerek láza, mit csináljunk vele? Legalább azt a jelezné a hivatalos rendelési idő, ott szíveskedjék megjelenni időben, 10-15 perc késés mindenkinek előfordul, el tudjuk fogadni, de ne az legyen, hogy 8 órától van kiírva a rendelés és délben azt mondják a betegeknek, hogy ma már nem fog jönni a doktor, mert ez már mindennapos probléma.

**Sári László polgármester**

Azt tudom mondani, hogy nagyon sok vitánk volt a doktor úrral, ellenőrzés is volt. Aznap épp az volt a szerencséje, mikor az ellenőrzésre jöttek, akkor itt volt. Akik jöttek, és úgy látták, hogy itt nagyon sok a panasz, de valamiért mégsem jöttek még egyszer, pedig nem kevés jelzés van ebben az irányban.

**Barta Katalin**

Csak az baj, hogy már a környékbeli orvosok sem fogadnak betegeket, van-e tudomása az Önkormányzatnak, hogy bezárt Demjén, bezárt Füzesabony, az egri háziorvosok sem fogadnak, meghallják, hogy Kerecsend, bocsánat tele vagyunk, akik pedig maradtak, hát úgy jártak.

**Sári László polgármester**

Úgy gondolom, amit a javulás érdekében tehetünk, azt a magunk eszközeivel tehetjük. Volt olyan eszközünk, hogy próbáljunk ki orvosokat, kipróbáltunk mindenkit, de most nincs ilyen eszköz, nincs kit kipróbálni.

**Barta Katalin**

Hát mert van háziorvosunk, aki ott ül.

**Antal Miklós**

Így te is beülhetnél a székbe, telefonon mondhatnád, szedjen mindenki Algopyrint.

**Sári László polgármester**

Annyi pénzért nem kapnék több szidást, mint őt. Tehát mondom, a magunk eszközeit tudjuk alkalmazni. Az előző testület azt mondta, hogy tegyük kedvezőbbé ezt a helyzetet, legyen szolgálati lakás. Lett szolgálati lakás, fel lett újítva a rendelő, de ha nem jön újabb jelentkező, akkor nem tudunk mit csinálni. A problémákat tudjuk, mindennaposak, de inkább abban segítsenek, hogy keressünk egy orvost, hogy haladjuk előre.

**Kőrösi Csaba**

Kijelenti, hogy nem látja el a beteget, ha panaszt tesz.

**Antal Miklós**

Ilyen orvos nem kell, nem látja el a beteget, telefonon kommunikál, a 3 éves kislány 40 fokos lázzal nincs ellátva.

**Barta Katalin**

Az a legnagyobb baj, hogy akinek valóban komoly problémája van, az a nap 24 órájában vagy mentőt hív, vagy bemegy a sürgősségire, ahol megalázóan beszélnek a beteggel és közlik, hogy keresse fel a háziorvosát, ami gyakorlatilag nincs.

**Sári László polgármester**

Tudjuk, de egészen addig, amíg nincs jelentkező aki alkalmas erre a területre, én egészen addig nem tudom a megoldást. Van már lakásunk, van már rendelőnk.

**Barta Katalin**

Legalább a szabályokat kellene betartatni, hogy ha ki van írva a rendelési idő – 8-tól 10-ig - akkor legyen szíves megjelenni, vagy fél 9-től, fél 11-ig. Azokat a szabályokat betartatni vele, amiket a szerződésben vállalt, valaki figyeljen oda rá, hogy megjelenik-e időbe, vagy nem, hogy áll a praxisközösség? Legyen 3-4 olyan pont amit számon kérhet az önkormányzat, hiszen aláírta a szerződést, legalább annak próbáljon megfelelni amit vállalt papíron.

**Sári László polgármester**

Rendben. Én ezt holnap szóvá is teszem, ha kész a jegyzőkönyv, mind a kettőt csatolom hozzá, ezek a lakossági észrevételek. Ha ez megoldja a problémát? Nem tudom.

Ettől találunk-e másik orvost, vagy milyen módon tudjuk kibővíteni a keresést, nem tudom.

**Barta Katalin**

Jó, ezen is gondolkodunk.

**Sári László polgármester**

Van-e még valami kérdés vagy észrevétel?

**Román István**

Tisztelettel köszöntök mindenkit. Mondhatni itt voltam minden testületi ülésen, itt voltam a main is és mondhatni egy sorsdöntő döntés született az adózással kapcsolatban, amit én kifogásolok. Kifogásolom, mert ha valaki a 4000 Ft-ot nem tudja befizetni, az a 6-8 ezer forintot sem tudja befizetni, és ezzel a kintlévőség fog növekedni. Furcsának találom, hogy egy képviselő jelezte csupán, hogy ő ezzel nem ért egyet és nem is szavazta meg. El tudom képzelni, hogy valakinek jól esik majd, hogy több millió jön be, de aki eddig sem fizette, az ezután sem fogja. Ezt tudomásul kellene venni, ezek alapján nem emelni kellene az adót, hanem csökkenteni, hogy az önkormányzatnak ne legyen adóhátraléka. Tudjuk, hogy az egyik nagyon nagy probléma az önkormányzati vizsgálatokkal kapcsolatban az adókintlévőségek. Azt gondolom, ezt nagyon át kellet volna gondolni minden képviselőnek, ez volt az egyik. A másik, már jeleztem, hogy szinte minden ülésen itt vagyok és 3-4 alkalommal is szó volt korábban, hogy legyenek nyilvánosak az ülések, legyenek közvetítve, itt a példa a közmeghallgatás ahová eljött 7-8 fő. Mondhatnám ide jutottunk, hogy az embereket ennyire nem érdekli a közélet, hogy eljöjjön, véleményt mondjon bármilyen ügyben. Azok az emberek, akik részt vennének a közmeghallgatáson, és véleményt mondanának, azoknak a száma egyre kevesebb. Nagyon fontosnak tartom, hogy legyen közvetítés a testületi ülésekről és ne legyenek olyan kifogások, mint ami alpolgármester asszonytól is elhangzott, hogy nem akarja, hogy Amerikában is lássák a felvételt.

**Forgácsné Román Rita alpolgármester**

Nem ezt mondtam.

**Román István**

Nem erről van szó. Arról van szó, mint amit a facebookkal kapcsolatban is hoztatok, hogy le vannak tiltva a hozzászólások és megosztások. Nem ezt kellett volna csinálni, hanem olyat, mint ami a facebooknál van, hogy ha valaki olyan hozzászólást tesz, akkor azt a személyt kell letiltani, nem kirekeszteni mindenkit a hozzászólásokból. Ugyanis előfordulhat olyan is, hogy valakinek építő jellegű hozzászólása van, úgy gondolom, ezt korrigálni kellene valahogy, hogy legyen meg a lehetőség a hozzászólásra. Hozzanak létre erre egy testületet akkor. Egy 2020-ban írt hozzászólásom miatt le lettem tiltva, mert mertem az önkormányzatra bírálót írni, ami a valóságnak teljesen megfelel. Semmi olyan dolgot nem állítottam, ami nem felel meg a valóságnak, mégis letiltottak. Ha akkor le lehetett tiltani – gondolom a személyem is közre játszott ebben - akkor meg lehet oldani ebben az esetben is. Nem kell ennek olyan nagy feneket keríteni. Aztán, az előző ülés jegyzőkönyvében olvastam a tanulmányi támogatás kapcsán a támogatottak névsorát. Az lenne a kérdésem, hogy a tavalyi jegyzőkönyvben a névsor miért nem szerepel? Amikor én képviselő voltam akkor is ott szerepelt a tanulmányi támogatás összege a nevek mellett. A 2020-as jegyzőkönyvben azért nem szerepel mert egyesek több támogatást kaptak, mint a kettesek? Polgármester úr, az előző testületi ülésen jegyző úr felolvasott a rendőrségtől kapott levelet és az ügyészségtől kapott levelet is. Ez most miért nem került sorra? Nem csak a képviselő testület és néhány résztvevő előtt kellett volna felolvasni. Sokkal nagyobb nyilvánosságot érdemelne, hogy ha most is elhangzott volna, hogy milyen határozatot kézbesítettek az önkormányzatnak. Ne haragudj meg polgármester úr, de te is esküt tettél. Vállalod az, hogy a törvényeket betartod és betartatod. Így van? Akkor kérdezem azt, hogy amikor az önkormányzat egyik dolgozója ellen okirat hamisítási ügyben a nyomozó hatóság megállapította a felelősséget, akkor te miért nem a törvényben leírtak szerint jártál el? Ott neked méltatlansági eljárást kellett volna indítanod azzal a személlyel kapcsolatban. Akkor ezt miért nem tetted meg? Tudomásom van róla, hogy vizsgálat folyik most is az önkormányzatnál és hogy nem csak ennél az önkormányzatnál, hanem Demjénben is, de ott még nem jutottak el arra a szintre, hogy feljelentést tegyenek. Ami késik, nem múlik. Alpolgármester asszony ne haragudj, hogy megint megkérdezem tőled. Igaz, hogy tavaly a közmeghallgatáson nem vettél részt családi okok miatt. Akkor szerettem volna tőled megkérdezni, hogy hogyan áll a német nemzetiségi tájháznak a sorsa? Ugyanis tudod, hogy azon a szavazáson neked tartózkodnod kellett volna. Ha jól emlékszem te vezetted azt az ülést, amikor ennek a pályázatnak a szavazására került sor. Tudnod kellene az önkormányzati törvényt, sőt az önkormányzatnak is van ezzel kapcsolatban rendelkezése, hogy mikor kell elfoglaltságot bejelenti, neked akkor erre kellett volna hivatkozni. Ne nevessél.

**Sári László polgármester**

Elfogultságot.

**Román István**

Nem jól mondtam?

Te akkor azt írtad, hogy csupán 1,5 millió forint lesz az összeg, amire pályázhattok. Ezt megnyertétek? Milyen felújításra lesz használva ez az összeg? Benyújtottátok-e egyáltalán?

Amit a rendőrség is vizsgált, a jegyzőkönyvek vezetése. Sajnálattal kell megjegyeznem, hogy megint történt olyan dolog, ami a jegyzőkönyvben nem szerepel. A szeptember 21-i ülésen az egyik képviselő nem megfelelő hangnemben beszélt a másik képviselővel, és ha lenne nyilvános közvetítés, akkor senki sem jönne ahhoz, hogy ilyen megjegyzéseket tegyen.

Itt voltam azon a testületi ülésen is, ahol a képviselő-testület döntött az orvosi szolgálati lakás építéséről. Ezen az ülésen hangzott el, hogy ki milyen feladatot fog vállalni. Én jegyző urat meg szeretném kérdezni, hogy van egyáltalán jogi végzettsége? Mert jogilag felügyelte ezt a projektet, és ahogy olvastam a törvényben a jegyző más kereső tevékenységet nem folytathat, kivéve kulturális és ehhez kapcsolódó tevékenységet. Polgármester úr, az augusztusi ülésen intéztem hozzád egy kérdést a föld eladással kapcsolatban. Megkaptam a válaszodat, amit köszönök egyébként, csak furcsának találom – én úgy vettem abban az időben mikor a pandémiával kapcsolatos törvények születtek – hogy a polgármesterek csak a pandémiával kapcsolatban hozhatnak döntést. Ez a föld az önkormányzat tulajdonát képezte. Vannak olyanok, akik nem tudják, én tudom az önkormányzati törvényt, és önkormányzati tulajdonnal a képviselő-testület rendelkezik. Akkor te – tudom mit válaszoltál a pandémiával kapcsolatban - eladtad a földet. Nekem most is az a véleményem, hogy nem adhattad volna el. Ezzel kapcsolatban az egri polgármesterrel kapcsolatban is eljárás van, a kormányhivatal pesti valamilyen szervezethez fordult, hogy ilyen esetben nem adhatott volna el. Ezzel kapcsolatban csak azt szeretném mondani, hogy megkaptam a határozat számot, lehúztam az önkormányzatnál 5 évet, mint képviselő, és meg kell mondjam én ilyen határozatot nem láttam, amit te akkor nekem leírtál és hivatkoztál erre a határozatra. 8/2? Érdeklődtem több más személynél is ezzel kapcsolatban, ilyen nincsen polgármester úr. Minden határozatnak külön számot kell adni, nincs olyan, hogy 8/2 –es. Azt mondták nekem – amit én egyébként gondolok is – hogy ez a határozat nem létezett, azután született miután ezt szóvá tettem. Az a gyanúm amiért ez lehetett, mert akkor azt sem tudtad, milyen földeladásról van szó. Azért ne haragudj, annyi földterület nincs az önkormányzat tulajdonában, hogy ne tudd, melyikről van szó. Nekem erről ez a véleményem. És ha vannak vizsgálatok, nem véletlenül vannak. Nem kis értékre elkövetett költségvetési csalásról van szó, hanem nagy értékre elkövetett költségvetési csalásról. Ti erről kaptatok papírt, én is láttam én is megkaptam. De a legelső az nem erről szólt. Ennyit szerettem volna nektek mondai.

**Sári László polgármester**

Úgy gondolom, amíg egy jogi eljárás le nem zajlik, nem biztos, hogy nevén kellene nevezni, ha ténylegesen arról van szó. Akár a korábbi hűtlen kezelés, vagy költségvetési csalás esetében, a szándékosság az döntő. Az, hogy az elmúlt években akár a kormányváltás során különböző ágazati jogszabályok megváltoztak, és volt olyan időszak mikor a végrehajtási rendelet nem volt értelmezhető és nem is kaptunk hozzá segítséget, mi attól nem állhatunk meg, mert az önkormányzat működik, jönnek az ügyfelek. Nem mondom, hogy nem volt olyan időszak, mikor kicsit vakon repültünk, de ettől függetlenül, ha véletlenül tévedtünk vagy mulasztottunk az előfordulhat. Ezzel kapcsolatosan bármilyen vizsgálat megállapít valamit, azért a felelősséget nyilvánvalóan vállaljuk. De az a fajta megközelítés, amiben a szándékosság feltételeződik, azt én mindenképpen szeretném mindenki előtt visszautasítani. Tehát ha valaki jogászkodik, akkor ennek nézzen utána, hogy ez a fajta megközelítés, ezt feltételezem. Erre a továbbiakban nem akarok kitérni. Volt időszak, amikor magamban ezeket a feljelentéseket még úgy meg is köszöntem, mert ahhoz, hogy az önkormányzat működését és a testület működését teljesen átvilágítsuk, óriási pénzek kellenek. Tehát bizonyos területeket átvilágítottak nekünk ingyen. Ez így abszolút rendben van. De azért azt tudni kell, hogy az az érzés amikor … és itt tényleg csak értelmezési eltérések vannak, hogy egy-egy dolgot te így értelmezel, hogy ez lenne a helyes út, más meg másképpen értelmezi, aztán majd a hatóságok eldöntik, meg ehhez kapcsolódóan akár büntető eljárás, akár igazságügyi eljárás, nyilván ennek lesz egy vége, ami megállapítja, hogy volt hiányosság, vagy nem volt hiányosság. Volt félreértelmezés vagy nem volt? Volt-e szándékosság – ezt biztos, hogy nem fogják megállapítani, mert ilyen dolog nem történt. Egy ideig, én azt mondom, engem nagyon nem bántott. A másik történet az, hogy én vadász vagyok. Soha nem tudtam milyen érzés, amikor rám vadásznak, mert igazából ezek a dolgok arra az egy dologra valók, hogy valamilyen módon, akár a jegyző úr személyét, akár az én személyemet lehetséges támadások érjék, vagy én itt nem vagyok kívánatos személy a te szemedben, vagy a jegyző úr. Ez már mindegy mit csinálunk, fejlesztünk, nem fejlesztünk, mit csinálunk, hogy csinálunk, gyakorlatilag itt már a „sapka-nem sapka” kérdése rajzoldóik ki az én szememben. Mindegy mit csinálunk, az a kérdés, hogy volt rajtunk sapka, vagy nem? Az is teljesen mindegy. A határozattal kapcsolatban az, hogy a számozás hogyan történik, én arra nem akarok kitérni, de annyit tudni kell, hogy bármilyen ügyvéd elé kerül önkormányzattal kapcsolatos adásvételi, ha annak a szerződésnek a megalkotásához nem biztosítod a határozat számot és a határozatot, akkor nem állnak szóba. Tehát az, hogy utólag került ez a határozat meghozatalra … jogászkodjunk? Kérjünk jogi elégtételt ebben a dologban? Mert te ezt állítod? De ez biztos, hogy nem így van. A másik történet: igaz, hogy a formális döntést én hoztam, de előtte minden képviselőt megkérdeztem. Hogy mindenki tudja, ez a Fő út páros oldalán a Dankó úttól a kalandparkig terjedő rész, ahová a Lepresék korábban szerettek volna pályázni és először ehhez egy hosszútávú bérleti szerződést kötöttek, majd azt tanácsolták nekik, hogy sikeresebb lenne a pályázat, ha ezt megvásárolnák. Egy több éve hasznosítatlan, nem mondom, hogy értéktelen, mert mindennek van értéke, aminek a gaztalanítása minden évben nekünk feladatot jelentett, próbáltunk már tököt is termeszteni, soha nem váltotta be a reményeket. Azt gondolom, ha ez a döntés az én lelkiismeretemen múlik, akkor ez nem volt egy rossz döntés, a jogszerűséget meg úgy gondolom, ha lesz vizsgálat, az úgyis megállapítja, hogy ezt eladhattam, nem adhattam. A formális döntést én hoztam, de minden képviselőt megkérdeztem. Az, hogy mire emlékszem és mire nem, az legyen az én gyengeségem. Ha ennek a gyengeségnek ellenére én ennek a közösségnek megfeleltem, meg a továbbiakban megfelelek, meg nyilván az én döntésem, hogy meg szeretnék-e felelni, azt meg az a közösség eldönti. Az a megállapítás, hogy én törvényt sértettem azzal, hogy jegyző urat méltatlanság okán nem mentettem fel az állásából, én azt gondolom minden korszaknak megvoltak a maga hősei és áldozatai. Én akkor úgy döntöttem, hogy a falu érdeke ezt kívánja a folyamatban lévő pályázatok, fejlesztések kapcsán említettem a beszámolóban, hogy akkor vagyok nyugodt, ha mást nem is, a papírok sorba rakását a jegyző úr és a kollégáim végzik. Én ezt a döntést hoztam, ha ezzel kapcsolatban bármilyen jogi elégtétel, eljárás vagy ítélet születik, akkor én azt vállalom. Az adóval kapcsolatban, úgy gondolom a testület hozott egy döntést, azt lehet bírálni, valakinek tetszik, valakinek nem tetszik, nyilván majd az idő eldönti, hogy beváltja-e a hozzáfűzött reményeket vagy sem. Én magam egy kicsit magasabb emelést is el tudtam volna képzelni, 8000 Ft-ot. A 6000 Ft szerintem egy megfizethető dolog. Nyilván, hogy hogy tudjuk behajtani? Nyilván ebbe is jobban bele tudnánk állni, ha nem érezném azt, hogy még egy lépés és szorul a nyakamon a hurok, de most úgy vagyok, hogy egy lépés hátrébb, és ebbe a személyes harcokba korábban belementem a falu érdekében, de most nem megyek, mert még a végén tényleg rács mögött találom magam. A testületi üléssel kapcsolatban született egy döntés. Én nem is akarok ennek az okába belemenni, nyilván mindenki megindokolta a maga módján, voltak indulatok is, én ezt sem tartom szerencsésnek. Voltak előzmények is. Kár volt erre a testületi ülésre az indokokat behozni, de pontosan tudom ennek az okát, hogy egyet értek vele, nem értek vele egyet, ez egy másik történet. Volt egy községi megemlékezés, koszorúzás, kértem egyik képviselőt, hogy jöjjön oda közénk, nem jött oda. Valaki szerint úgy nyilatkozott, hogy bármilyen előterjesztés lesz, nem fogják megszavazni. Hogy helyes vagy helytelen, én nem akarom ezt bírálni, de valahol ez állhat a dolgok hátterében. Emberek vagyunk, mindenkinek vannak érzései, indulatai, de én azt kérném, ha a jövőben együtt akarunk dolgozni és ténylegesen azt akarjuk, hogy a falu fejlődjön, ezeket jobb lenne félre tenni. Én látok abban olyan potenciált, hogy akik most ebben a testületben ülnek, meg tudnak egymással egyezni, hogy a falu érdekében bizonyos dolgokat félretesznek és menjünk előre. Ha így lesz, az jó, a falu lesz a károsultja, ha ez nem így történik. A tanulmányi támogatással kapcsolatban, ebbe a jegyzőkönyvbe ez került bele, a másikba meg az. Ha esetleg erről jegyző úr tud valamit mondani, én nem tudom megmondani, így történt. A többi kérdésre jegyző úr és alpolgármester asszony lett megszólítva, ha ők tudnak válaszolni.

**Román István**

Ne haragudj polgármester úr, hogy újra szólok. Maximálisan visszautasítom azt, hogy pusztán unszimpátia lenne a részedre vagy a jegyző részére. Az én hozzáállásom nem erről szól, hanem arról, hogy milyen hiányosságokat tapasztaltam itt az önkormányzatnál míg képviselő voltam. A kettőt ne keverjük össze. Arról nem is beszélve, hogy vannak olyan dolgok, amiket újból vizsgálnak. Azt itt elmondom, hogy a volt rendőrkapitány, annak az osztálynak a vezetője amelyik ezzel az üggyel foglalkozik. Az idők során felmerülhet az is, hogy nem-e van összeférhetetlenség? Egyáltalán vizsgálhatja-e ő? Nagyon sok ügy van és történtek azóta is olyan ügyek, amelyek kivizsgálásra szorulnak.

**Sári László polgármester**

Fogalmazzunk már pontosan! Véleményed szerint kivizsgálásra szorul!

**Román István**

Igen. Az előbb azt mondtad, hogy nem akarsz jogászkodni, de mégis jogászkodtál, mert ha valamit elkövettetek, azt nem szándékosan csináltátok. Akkor mégiscsak jogászkodtál nem?

**Sári László polgármester**

Ez a mulasztásra vagy a tévedésre vonatkozott.

**Román István**

Hát most teljesen mindegy.

**Sári László polgármester**

Nem mindegy! A hűtlen kezelés szándékot feltételez. Szándék nélkül nem lehet hűtlenül kezelni.

**Román István**

És a másik? Milyen kezelés van még? Azt mondtad nem jogászkodunk, de mégis. Na mindegy köszönöm szépen, nem akarok nagyon belebonyolódni.

**Kiss Sándor címzetes főjegyző**

Én sem szeretnék annyira belebonyolódni, csak szeretném elmondani a jelenlévőknek, bár szerintem annyira nem is érdekli őket, hogy Román István feljelentette a volt kolléganőmet, azért, mert a munkaidő nyilvántartásra azt írta, hogy négy órakor ment el, pedig hamarabb ment el, mert megengedtem neki, távol lakott a gyerekével kapcsolatos feladati ellátása ügyében. A kolléganőm ügyészi figyelmeztetésben részesült. Utána ez ügyben engem is feljelenttet Román István okirat hamisítás miatt. bár én sem szeretnék jogászkodni, de ilyen bűncselekmény nincs, ebben az esetben hamis magánokirat felhasználása valósulhatott volna meg. Ennek ügyében engem rabosítottak, lefényképeztek, újlenyomatot vettek, igazán „szimpatikus” dolgok történek, majd ezt követően az ügyet megszüntették, miután nem állapították meg, hogy elkövettem volna ezt a bűncselekményt. Ezt követően, vagy előtte - már pontos időpontot nem is tudok - Román István azzal vádolt meg, hogy besúgó voltam az előző rendszer idején és emberek életét tettem tönkre. Miután ez nyilvánosan hangzott el, én rágalmazás miatt magánindítványt nyújtottam be a bíróságon, ezt követően volt egy tárgyalás, ahol megbeszéltük ezt a dolgot, Román István bocsánatot kért és én azt mondtam, hogy nem akarom, hogy megbüntessék, csak szerettem volna, hogy normális viszonyban legyünk a továbbiakban, és zárjuk le ezeket a vitás dolgokat. Ehhez képest ismeretlen tettes ellen tett feljelentést a rendőrségen nagyon sok ügyben. Rengeteg ügy van, nem győznétek hallgatni. Tulajdonképpen minden ügyet el lehetne küldeni, hogy vizsgálják meg. Szóval az akkori eljárást a rendőrség megszűntette bűncselekmény hiányában. Valamilyen úton-módon az ügyészég utasította a rendőrséget, hogy folytassa a vizsgálatot. Az az eljárás is megszűnt. Nem állapítottak meg bűncselekményt, törvénytelenséget. Ezt követőn ismeretlen tettes ellen ismét feljelentést tettek a rendőrségen. Kiderült, megint Román István volt az. Megint régi és újabb ügyekben indult nyomozás. Ennek kapcsán beszállítottunk több ezer oldalnyi iratot, miután kijöttek a rendőrségtől és lefoglalták az iratokat. Gondolhatjátok, milyen jó hangulat volt és milyen jót tesz ez a munkahelyi légkörnek meg a normális munkavégzésnek. Beszállítottuk az iratokat, ezt követően több órás személyes kihallgatáson vettem részt. Ezt követően értesültem arról, hogy az ügyészség elutasította Román István panaszát, amit azzal kapcsolatban tett, hogy a rendőrség bűncselekmény hiányában lezárta az eljárást. Az ügyészség elutasította a panaszt, mivel a feljelentő nem jogosult panasztételre. Az ügyészség ugyanakkor a rendőrséget az eljárás folytatására utasította. A rendőrség megint megjelent nálam, megint több száz oldalt elvitt, több száz oldalnyi iratot elektronikusan bocsátottam rendelkezésükre, illetve kérték, hogy szeretnék megnézni a testületi ülések felvételeit 5 évre visszamenőleg, ami kb. 100 órányi anyag. Szóval most itt tartunk ezekkel a dolgokkal. Tehát ezek után azokra a kérdésekre komolyan válaszolni, amiket most itt nekünk Román István feltesz, valójában nem lehet. Nem is értem sokszor, hogy miket kérdez, fogalmam sincs az orvosi szolgálati lakás ügyében, hogy jövök én szóba? Biztos, hogy nagyon sok feladatot elláttam ezzel kapcsolatban, de nem voltam jogi megbízott. Nem tudom mire gondolsz Pista, de azt gondolom nem is igazából érdemes válaszolnom, azokra a kérdésekre, amiket feltettél. Azokat a kérdéseket, amiket nekem feltettél az elmúlt 5 évben, amikor képviselő voltál, most a rendőrségi jegyzőkönyvekben látom, mintha nem is válaszoltam volna meg őket. Úgyhogy ily módon ne haragudj, de nem vagyok hajlandó válaszolni azokra a kérdésekre amiket feltettél, mert úgy gondolom nem tudom kielégíteni a kíváncsiságod. Köszönöm szépen.

**Román István**

Köszönöm jegyző úr. Ehhez az is hozzátartozik, amit te is elmondtál, hogy rabosítottak és utána megvádoltak okirat hamisítással.

**Kiss Sándor címzetes főjegyző**

Hamis magánokirat felhasználással, igen.

**Román István**

Erről az ügyészség határozatot is hozott, amiben megrovásban részesített. Ti ezt az elsőfokú határozatot megfellebbeztétek, Dr. Murányi István ügyvéd úrral megfellebbeztétek, és másodfokon a megyei ügyészség bizonyítás hiányában szüntette meg. Nem akarok én itt jogászkodni, de a kolléganődet elítélik, téged meg nem.

**Kiss Sándor címzetes főjegyző**

A kolléganőm nem kívánt panaszt tenni az ügyészségi határozat ellen, mert úgy gondolta, így hamarabb szabadul ettől az egész baromságtól amibe belekeveredett. Én meg úgy gondoltam tudod, hogy nem vagyok köteles eltűrni ezt a fajta megaláztatást és az igazságomat ilyen formában érvényesítem. Úgy gondolom jogszerű határozat született, jogerős határozat született, hogy ennek mi volt az előzménye azt el lehet mondani, szerintem nincs értelme, a végeredmény a fontos.

**Román István**

Ez érthető a részedről. Egyébként meg másfelől, ha a rendőrség további iratokat kért be akkor csak van oka rá. Nagyon furcsának tartom azt is, amit az előbb is elmondtam, az a személy, annak az osztálynak a vezetője, aki volt városi rendőrkapitány és nekem ne mondja senki, hogy itt nem volt kapcsolat. Aztán a végén majd ki fog derülni, hogy nekem lesz-e igazam vagy nektek.

**Sári László polgármester**

Vagy belehalunk mindannyian, a falu meg áll.

**Román István**

Nehogy úgy állítsátok már be magatokat, hogy ha ti ketten nem lennétek, ez a falu nem fejlődött volna!

**Sári László polgármester**

Én csak azt állítom, hogy ha ez a procedúra nem lenne, a falu jobban fejlődött volna.

**Román István**

Most mondjam Demjénnek az esetét?

**Kiss Sándor címzetes főjegyző**

Demjén nem ide tartozik

**Román István**

Nem ide tartozik, de azt is mondhatnám.

**Kiss Sándor címzetes főjegyző**

Nem gondolnám, hogy a kerecsendi lakosságot érdekelné. Van egy probléma Demjénben is, igen.

**Román István**

Pontosan arról van szó, amit én itt el kell, hogy mondjak, hogy 2016-ba 16 db olyan testületi határozat történt, amiről nincsen jegyzőkönyv csak háromról. Megkérdezném, hogy a többi hol van? Ezek miért nem olvashatók, miért nincsenek feltéve azok a határozatok, amiket a pandémia idején hoztál? Egy szám alatt hoztad az egészet?

**Sári László polgármester**

A határozat számozásáról nem én gondoskodtam.

**Kiss Sándor címzetes főjegyző**

A nyilvános testületi ülésen polgármester úr ismertette a pandémia ideje alatt hozott határozatokat, amit a képviselő testület nyilvános ülésen elfogadott. Egyszerűen nem felel meg a valóságnak, amit mondasz. Nincs már arra energiánk, hogy minden mondatodra, aminek nincs valóságalapja reagáljunk, már belefáradtunk. Én maximálisan belefáradtam.

**Román István**

Akkor be kell dobni a törölközőt jegyző úr.

**Kiss Sándor címzetes főjegyző**

Dobja be az, aki valótlanságokat állít!

**Román István**

Én nem állítok valótlanságot, mert akkor nem lenne újból vizsgálat. És most már az ügyészség felügyeli.

**Sári László polgármester**

Volt még kérdés alpolgármester asszonyhoz. Akar-e válaszolni?

**Forgácsné Román Rita alpolgármester**

Én írásban kívánok válaszolni.

**Román István**

Személyesen is elmondhatnád, nem mered?

**Forgácsné Román Rita alpolgármester**

Butaságot nem akarok halmozni, részemről ennyi.

**Sári László polgármester**

Kövessük már a parlamentáris formát, ha valaki szót kér, mert nem lesz jó a jegyzőkönyv, mert követhetetlen lesz. Olyan kérdések hangzanak el, ami egyéni véleményen alapszik, így belemenni - azt gondolom - hogy nem szerencsés. Én úgy gondolom, hogy minden kérdésre megvan a válasz, aztán hogy a jogszerűség próbáját kiállja-e vagy nem, az idő és a vizsgálatok majd eldöntik. Verseny van. Tehát minél több időt fecsérlünk ezekre a dolgokra, annál több dologról fogunk lemaradni. Én személyesen magamon érzem, hogy bizonyos dolgokhoz nem tudok olyan motiváltan hozzáállni, mint korábban 5-6-10 évvel ezelőtt. Harc van a források megszerzésért, de mindig arra jövök, hogy „azt mondták – azt hallottam”. Én meg azt mondom, hogy azt hallottam, azt mondták, hogy bizonyos forrásoktól ténylegesen elestünk amiatt, hogy ez a történet zajlik. Ténylegesen később kaptuk meg a Jókai út felújítását, két évet késett ez a dolog amiatt, hogy „Sárinak nem kell ilyen, megkíméljük, úgyis mindig feljelentik”. Ahhoz nem kell bátorság, hogy a faluközpont beruházás miatt feljelentsenek, ahhoz kellett bátorság, mikor 2010 előtt a konvergencia programot a nyakunkba sózták, nem tudtuk hogy működik, megnyertünk egy olyan pályázatot, amivel tényleg szebbé lehetett tenni a falu központját. Nem ismertük a feltételeket, de láttuk, hogy az áfát meg tudtuk úgy spórolni, hogy az egyik civil szervezetet bevonjuk. Az volt a bátorság, hogy fejest ugrottunk ebbe, mert megbíztak bennünk, hogy a lehető legjobbat akarjuk kihozni a falu érdekében, nem a magunk érdekében. Ahhoz, hogy 10 év múlva valamit szétszedjünk jogászokkal, ügyvédekkel, ehhez, Pista - ne haragudj – nem kell bátorság. Ehhez nem is kell semmi, kell egy egyéni látásmód, de az egyik ember ilyen a másik olyan, de ez nem viszi előre a falut. Most még szeretném a ciklus utolsó évében megoldani a Rácz dolgot, meg az ipari parkot, amibe akkora harc megy a megyén belül, hogy a megye nagyjaival kell napi szinten csatározni, és azt mondom, hogy jól állunk. Erre mi hangzik el az ellenlovastól, aki szintén szeretné? „Hülyék vagytok, Sárinak odaadni 2 milliárdot, hát ellopják, hát milyen vizsgálatok folynak ellene?” Ez hangzik. Minden, amit csinálunk, ilyen ügyfélmozgás mellett, nincs annyi időnk rá, hogy neked egy-egy dolgot fejből mondjak. Napi szinten közel annyi ügyfelem van, mint az orvosnak - nyugodtan tudom mondani. Nagyon sokszor azonnal kell intézkedni. Nyilván ez nem mentesít semmi alól, ha van eljárás, akkor legyen. Ha ilyen vád van, hogy tévesztettünk, mulasztottunk, de szándékosság ebben nem volt, ezt tudom erre mondani.

**Román István**

Polgármester úr, jó hogy említetted a faluközpontos pályázatot. Ezzel kapcsolatban csak az a dolog van, hogy ugye emlékszel, hogy mit mondtál, hogy azt az ominózus levelet, amit te meg én kaptam. Na most én magamnak nem szoktam levelet írni.

**Sári László polgármester**

Már bocsánat, de azt mondták, meg azt hallottam. Csak ezt tudom mondani.

**Román István**

Én nem írtam magamnak levelet. Ha megnézitek és végig olvassátok, értelmezitek, hogy nekem akkor gőzöm nem volt, hogy mi folyik itt vagy mit akarnak csinálni a faluközponton. Nyilván olyan személy lehetett, aki ott volt. Ráadásul olyan szavak vannak benne, amiket én nem használok. De mondom, meg kell nézni azokat a dolgokat, amik le vannak írva, a tanodával kapcsolatban minden, hogy én akkor részt vettem ezekbe, itt voltam a testületi ülésen, nem is érdekelt mi van a faluba. Azután kezdett érdekelni leginkább, mikor ezt a levelet megkaptam és ti döntöttetek úgy, hogy ne tegyünk feljelentést, én azt mondtam, hogy tegyünk feljelentést, mert ez az önkormányzatra nézve nem jó.

**Sári László polgármester**

Névtelen levélre, hogy?

**Román István**

A névtelen levelet ugyanúgy kivizsgálják. Nekem azt mondták, hogy nem névtelen a levél, mert oda volt írva, hogy Kovács János.

**Sári László polgármester**

Köszönöm szépen. Van- e még kérdés, észrevétel valakitől?

*A közmeghallgatáson több kérdés, hozzászólás nem hangzott el, a polgármester bezárta azt.*

kmf.

 Sári László Kiss Sándor

 polgármester címzetes főjegyző